IRPC โชว์กำไร 2Q/58 ดีกว่าคาดกูรูแนะ “ซื้อ” ราคาเป้า 5.60 บ./หุ้น
บล.ไอร่า ระบุว่า IRPC โชว์กำไร 2Q/58 ดีกว่าคาด ขณะที่คาดว่าค่าการกลั่นจะเพิ่มขึ้นอีกครั้งในช่วงไตรมาส 4/58 จากการเข้าสู่ช่วงฤดูหนาวและฤดูท่องเที่ยว ประกอบกับผลการดำเนินงานจะฟื้นตัวอย่างโดดเด่นอีกครั้งหลัง แนะ "ซื้อ" ราคาเป้า 5.60 บ./หุ้น
5 ส.ค. 2558

บล.ไอร่า ระบุในบทวิเคราะห์ (5 ส.ค.) ว่า บริษัท ไออาร์พีซี จำกัด (มหาชน) หรือ IRPC ประกาศผลการดำเนินงานไตรมาส 2/58 มีกำไรสุทธิสูงถึง 4,236 ล้านบาท เพิ่มขึ้น 11% จากไตรมาสก่อน ปัจจัยหลักมาจากผลการดำเนินงานของธุรกิจโรงกลั่นที่ฟื้นตัวได้อย่างต่อเนื่อง ซึ่งเป็นไปตามค่าการกลั่นในตลาดโลก
โดยค่าการกลั่นรวมธุรกิจน้ำมันหล่อลื่นในช่วงไตรมาส 2/58 อยู่ที่ 6.0 เหรียญสหรัฐฯต่อบาร์เรล อ่อนตัวลงเล็กน้อยจาก 7.0 เหรียญสหรัฐฯต่อบาร์เรลในช่วงไตรมาส 1/58 โดยค่าการกลั่นของน้ำมันดีเซลซึ่งเป็นผลิตภัณฑ์หลักอ่อนตัวลง 16% จากไตรมาสก่อน อยู่ที่ 14 USD/bbl
ขณะที่ค่าการกลั่นของน้ำมันเบนซินสูงขึ้น 29% qoq เป็น 20 USD/bbl จากปริมาณความต้องการใช้ที่สูงขึ้น ในขณะที่ค่าการกลั่นของน้ำมันเตาแย่ลงเป็น -3.5 USD/bbl จาก -1.8 เหรียญสหรัฐต่อบาร์เรลในช่วง 1Q/58 และค่าการกลั่นของน้ำมันหล่อลื่นพื้นฐาน (500SN) ปรับตัวสูงขึ้น จากการปิดซ่อมบำรุงของโรงกลั่นในภูมิภาค
ทั้งนี้ IRPC ในไตรมาส 2/58 มีกำไรจากสต็อก 1,728 ล้านบาท แต่คาดว่าไตรมาส 3/58 จะขาดทุนสต็อกน้ำมันอีกครั้งตามราคาน้ำมันดิบที่ลดลง แต่ไม่เป็นที่น่ากังวล โดย IRPC ยังคงได้รับผลดีจากการที่ราคาน้ำมันดิบอยู่ในระดับต่ำ โดยปัจจุบันราคาน้ำมันดิบดูไบลดลงต่อเนื่องมาอยู่ที่ 50 USD/bbl ส่งผลให้ค่าสูญเสียจากการผลิตลดลงและมีต้นทุนการผลิตลดลง
ส่วนต่างผลิตภัณฑ์ปิโตรเคมีในช่วง 2Q/58 เพิ่มสูงขึ้นตามคาดจากการเพิ่มขึ้นของราคาผลิตภัณฑ์เป็นหลัก โดย product to feed margin ของธุรกิจปิโตรเคมี ในช่วงไตรมาส 2/58 อยู่ที่ 6.9 เหรียญสหรัฐฯต่อบาร์เรล จาก 5 เหรียญสหรัฐฯต่อบาร์เรลในช่วงไตรมาส 1/58 ขณะที่มีการรับรู้กำไรจากธุรกิจไฟฟ้าอีก 1.1 เหรียญสหรัฐฯต่อบาร์เรล รวมเป็นส่วนต่างรวม (GIM) ในช่วงไตรมาส 2/58 (ไม่รวมกำไรจากสต็อกน้ำมัน) อยู่ที่ 14.0 เหรียญสหรัฐฯต่อบาร์เรล ซึ่งค่อนข้างสูง
ทั้งนี้แนวโน้มผลการดำเนินงานของ IRPC ในช่วงไตรมาส 3/58 คาดว่าจะอ่อนตัวลง จากค่าการกลั่นช่วง  ไตรมาส 3/58 ที่ลดลงตามผลของฤดูกาลและการเปิดดำเนินงานของโรงกลั่นใหม่
อย่างไรก็ตามคาดว่าค่าการกลั่นจะเพิ่มขึ้นอีกครั้งในช่วงไตรมาส 4/58 จากการเข้าสู่ช่วงฤดูหนาวและฤดูท่องเที่ยว ประกอบกับผลการดำเนินงานจะฟื้นตัวอย่างโดดเด่นอีกครั้งหลังจากโครงการปรับปรุงโรงกลั่น (UHV) ซึ่งคาดว่าจะเริ่มทดสอบการผลิตได้ในช่วงเดือน ก.ย. 58 และจะเริ่มผลิตได้ในช่วงเดือน ธ.ค. 58 และคาดจะช่วยเพิ่มกำไรให้กับ IRPC ได้อีกประมาณ 2,000-2,500 ล้านบาทต่อปีในปี 59 ทั้งนี้แนะนำ “ซื้อ” IRPC ราคาเป้าหมาย 5.60 บาท/หุ้น